CELEX: 32016D1918
Language: hu
Date: 2016-10-28 00:00:00
Title: A Bizottság (EU) 2016/1918 végrehajtási határozata (2016. október 28.) a krónikus sorvadásos betegséggel kapcsolatos egyes védelmi intézkedésekről (az értesítés a C(2016) 6815. számú dokumentummal történt) (EGT-vonatkozású szöveg)

1.11.2016   
            
            
               HU
            
            
               Az Európai Unió Hivatalos Lapja
            
            
               L 296/21
            
         A BIZOTTSÁG (EU) 2016/1918 VÉGREHAJTÁSI HATÁROZATA
   (2016. október 28.)
   a krónikus sorvadásos betegséggel kapcsolatos egyes védelmi intézkedésekről
   
      
         (az értesítés a C(2016) 6815. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1), és különösen annak 4. cikkére,
   mivel:
   
               (1)
            
            
               A 999/2001/EK rendelet 4. cikke értelmében a Bizottság a 90/425/EGK tanácsi irányelv (2) 10. cikkével összhangban védelmi intézkedéseket fogadhat el a fertőző szivacsos agyvelőbántalmakkal kapcsolatban.
            
         
               (2)
            
            
               Az Európai Gazdasági Térségről szóló megállapodás („az EGT-megállapodás”) (3) I. melléklete I. részének 1.1.2. pontjával összhangban az EGT-megállapodás hatályán belül a 90/425/EGK irányelv 10. cikke nem alkalmazandó, és az említett rendelkezésre való bármely hivatkozás az EGT-megállapodás I. melléklete I. része bevezető részének 3. pontjára való hivatkozásként értendő. Az említett pont a) pontja értelmében amennyiben az Unió védelmi intézkedést szándékozik elfogadni valamelyik EFTA-állammal szemben, haladéktalanul értesítenie kell az érintett EFTA-államot. Ezen túlmenően a javasolt intézkedésekről az EGT-megállapodás minden részes felét és az EFTA Felügyeleti Hatóságot haladéktalanul értesíteni kell. 2016. június 17-én a Bizottság értesítette Norvégiát, hogy védelmi intézkedéseket szándékozik hozni a Norvégiából származó élő szarvasfélék tekintetében, mert a krónikus sorvadásos betegség több esetét észlelték Norvégiában. 2016. június 28-án a Bizottság a javasolt intézkedésről értesítette az EGT-megállapodás részes feleit, 2016. augusztus 30-án pedig az EFTA Felügyeleti Hatóságot.
            
         
               (3)
            
            
               A krónikus sorvadásos betegség a szarvasféléket sújtó fertőző szivacsos agyvelőbántalom, amely fertőző volta miatt alkalmas arra, hogy zavart okozzon az Unión belüli kereskedelemben, az Unióba irányuló behozatalban és a harmadik országokba irányuló kivitelben.
            
         
               (4)
            
            
               Járványkitörés esetén fennáll a kockázata annak, hogy a betegség a szarvasfélék más populációira és más régiókra is átterjed. Következésképpen nem lehet kizárni, hogy a betegség az élő szarvasfélék szállításából adódóan valamelyik tagállamból vagy az Európai Gazdasági Térség valamelyik EFTA-államából („EGT/EFTA-állam”) egy másik tagállamra, EGT/EFTA-államra vagy harmadik országra terjed át.
            
         
               (5)
            
            
               Norvégia értesítette a Bizottságot, hogy 2016. április eleje óta az ország területén megerősítették a krónikus sorvadásos betegség több esetét, és hogy Norvégia 2016. július 11-én – bizonyos eltérések sérelme nélkül – 2017. január 1-jéig tartó hatállyal ideiglenes tiltást rendelt el az élő szarvasfélék Norvégiából történő kivitelére.
            
         
               (6)
            
            
               Annak megakadályozására, hogy zavar keletkezzen az Unión és az Európai Gazdasági Térségen belüli kereskedelemben, és annak elkerülésére, hogy harmadik országok indokolatlanul kereskedelmi akadályokat emeljenek, bizonyos eltérések sérelme nélkül uniós szinten meg kell tiltani az élő szarvasféléknek a Norvégiából az Unióba történő szállítását. Gyakorlati megfontolásból az említett tiltást az élő szarvasféléknek az emberi tevékenység keretében történő szállítására kell alkalmazni, azokra az esetekre tehát nem, amikor vadon élő szarvasfélék emberi beavatkozás nélkül átlépik Norvégia határát.
            
         
               (7)
            
            
               Tekintettel arra, hogy az élő szarvasféléknek a Norvégiából Svédországba vagy Finnországba történő, ottani azonnali levágás céljából történő behozatala alacsony állat-egészségügyi kockázattal jár, eltérést kell biztosítani a szabályok alól az ilyen célú behozatalra, feltéve, hogy a rendeltetési tagállam ehhez írásban hozzájárulását adja.
            
         
               (8)
            
            
               Indokolt figyelembe venni a rénszarvasok idényjellegű, országhatárok átlépésével járó legeltetésének hagyományát, valamint a rénszarvasok kulturális és sportesemények céljaira történő szállítását Norvégia és Svédország között. Ezekben az esetekben biztosítani kell a szabályoktól való kivételes eltérés lehetőségét. Tekintettel arra az állat-egészségügyi kockázatra, amellyel a szabályoktól való említett eltérések által lehetővé tett szarvasállomány-szállítások járnak, különös tekintettel arra a környezeti veszélyre, amelyet a krónikus sorvadásos betegség prionjai jelentenek a rendeltetési területeken, az ilyen szállításokat Svédország meghatározott területeire kell korlátozni, és tiltani kell az élő szarvasféléknek a szóban forgó területekről történő kiszállítását, kivéve a Svédország más területeire, Norvégiába vagy Finnországba azonnali levágás céljából történő kiszállításukat, feltéve, ha a rendeltetési tagállam ehhez hozzájárulását adja.
            
         
               (9)
            
            
               A Norvégia és Finnország határán létesített rénszarvaskerítés állat-egészségügyi védelmet biztosít a Finnország területén élő szarvasfélék számára. Ez a kerítés azonban nem pontosan a határvonalon húzódik: bizonyos helyeken néhány kilométerre Finnország területén belül, más helyeken pedig néhány kilométerre Norvégia területén belül található. Ezért indokolt, hogy az élő szarvasféléknek a Norvégiából az Unióba történő behozatalára vonatkozó tiltás ne terjedjen ki azokra a szarvasfélékre, amelyeket legeltetés keretében visznek át Norvégiából Finnországba a norvég–finn rénszarvaskerítésig, illetve azokra a finnországi rénszarvasokra, amelyeket a rénszarvaskerítés helyéből adódóan Norvégiában legeltetnek, majd visszavisznek Finnországba. A jogi következetesség céljából indokolt megtiltani a norvég–finn rénszarvaskerítés finnországi oldaláról származó élő szarvasfélék kiszállítását, kivéve a Finnország más területeire, Norvégiába vagy Svédországba azonnali levágás céljából történő kiszállítást.
            
         
               (10)
            
            
               Indokolt, hogy a tiltás ideiglenes legyen, és hogy 2017. december 31-ig – annak megállapítása céljából, hogy szükséges-e továbbra is fenntartani – felülvizsgálat tárgyát képezze a járványügyi helyzet függvényében.
            
         
               (11)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   E határozat alkalmazásában:
   1.   „élő szarvasfélék”: a szarvasfélék (Cervidae) családjába tartozó élő állatok;
   2.   „élő rénszarvasok”: a Rangifer fajhoz tartozó élő állatok.
   2. cikk
   (1)   Tilos élő szarvasféléket Norvégiából az Unióba behozni.
   (2)   Az (1) bekezdéstől eltérően az élő szarvasfélék behozatala az alábbi esetekben megengedett:
   
               a)
            
            
               élő rénszarvasfélék idényjellegű legeltetés keretében történő átszállítása Norvégiából Svédországnak a mellékletben felsorolt területeire, illetve a Norvégiában való idényjellegű legeltetésüket követően Svédországnak a mellékletben felsorolt területeire történő visszaszállításuk, feltéve, hogy Svédország illetékes hatósága előzetesen írásban hozzájárult ezekhez a szállításokhoz;
            
         
               b)
            
            
               élő rénszarvasfélék idényjellegű legeltetés keretében történő átszállítása Norvégiából Finnországnak a mellékletben felsorolt területeire;
            
         
               c)
            
            
               azoknak a Finnországból származó élő rénszarvasoknak az átszállítása, amelyeket a norvég–finn államhatár és a norvég–finn rénszarvaskerítés közötti területen Norvégiában legeltetnek, majd visszavisznek Finnországba;
            
         
               d)
            
            
               élő szarvasféléknek azonnali levágás céljából történő átszállítása Norvégiából Svédországba vagy Finnországba, feltéve, hogy a rendeltetési tagállam illetékes hatósága előzetesen írásban hozzájárult ezekhez a szállításokhoz;
            
         
               e)
            
            
               élő rénszarvasféléknek kulturális vagy sportesemények céljaira, illetve kulturális vagy sporteseményen való szerepeltetést követően történő átszállítása Norvégiából Svédországnak a mellékletben felsorolt területeire, feltéve, hogy Svédország illetékes hatósága előzetesen írásban hozzájárult minden egyes szállításhoz;
            
         
               f)
            
            
               élő szarvasfélék átszállítása Norvégia területéről Norvégia területére Svédországon vagy Finnországon át, feltéve, hogy annak a tagállamnak az illetékes hatósága, melynek területén az átszállítás történik, előzetesen írásban hozzájárult ahhoz.
            
         3. cikk
   (1)   A tagállamok megtiltják az élő szarvasféléknek a mellékletben felsorolt területekről történő kiszállítását.
   (2)   Az (1) bekezdéstől eltérően engedélyezni kell az élő szarvasfélék azonnali levágás céljából történő kiszállítását Svédországnak a mellékletben felsorolt területeiről Svédország más területeire vagy Finnországba, feltéve, hogy a rendeltetési tagállam illetékes hatósága előzetesen írásban hozzájárult ezekhez a szállításokhoz.
   (3)   Az (1) bekezdéstől eltérően engedélyezni kell az élő szarvasfélék azonnali levágás céljából történő kiszállítását Finnországnak a mellékletben felsorolt területeiről Svédországba. Ezen túlmenően engedélyezni kell az élő szarvasfélék azonnali levágás céljából történő kiszállítását Finnországnak a mellékletben felsorolt területeiről Finnország más területeire, feltéve, hogy Finnország illetékes hatósága előzetesen írásban hozzájárult ezekhez a szállításokhoz.
   (4)   Az (1) bekezdéstől eltérően engedélyezni kell az élő szarvasfélék kiszállítását a mellékletben felsorolt területekről Norvégiába, feltéve, hogy Norvégia illetékes hatósága előzetesen írásban hozzájárult ahhoz.
   4. cikk
   Ez a határozat 2017. december 31-ig alkalmazandó.
   5. cikk
   Ennek a határozatnak a tagállamok a címzettjei.
   
      Kelt Brüsszelben, 2016. október 28-án.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 147., 2001.5.31., 1. o.
   
   
      (2)  A Tanács 90/425/EGK irányelve (1990. június 26.) egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről (HL L 224., 1990.8.18., 29. o.).
   
      (3)  HL L 1., 1994.1.3., 3. o.
   
   
      MELLÉKLET
      1.   Svédországnak a 2. cikk (2) bekezdésének a) és e) pontjában és a 3. cikk (1), (2) és (4) bekezdésében említett területei:
      
      
                  —
               
               
                  Norrbotten megye,
               
            
                  —
               
               
                  Västerbotten megye,
               
            
                  —
               
               
                  Jämtland megye,
               
            
                  —
               
               
                  Västernorrland megye,
               
            
                  —
               
               
                  Älvdalen település Dalarna megyében,
               
            
                  —
               
               
                  Nordanstig, Hudiksvall és Söderhamn települések Gävleborg megyében.
               
            2.   Finnországnak a 2. cikk (2) bekezdésének b) pontjában és a 3. cikk (1), (3) és (4) bekezdésében említett területei:
      
      
                  —
               
               
                  A norvég–finn határ és a norvég–finn rénszarvaskerítés között található terület.